Ribbes van vark, bees, lam- en wildsvleis is 'n gesogde soort vleissnit. Die term ribbetjie verwys na dié deel van tjops wat minder vleis aan het, en word gewoonlik as een plat stuk gaargemaak (nie in aparte ribbes gesny nie). Ribbes van wildsbokke, volstruis, krokodil, buffel, bison, kangaroe en ander diere word ook verbruik in verskillende dele van die wêreld. 'n Stel ribbetjies wat saam bedien word (5 of meer), staan bekend as 'n rak ribbes. Ribbetjies kan op verskillende maniere gaargemaak word, bv. gerooster of pangebraai, gesoteer, gesmoor, gebak of gebraai oor kole. Lamsribbetjie word dikwels oor kole gebraai en varkribbes is gewild in restaurante as spare ribs. In Amerikaanse kookkuns, verwys ribbes gewoonlik na gebraaide varkribbes, wat saam met verskeie braaisouse bedien word. Varkribbetjies is 'n stuk varkvleis wat gewild is in die Westerse en Asiatiese kookkuns. Die ribbekas van 'n plaasvark, met die vleis nog aan die ribbebene, word in bruikbare stukkies gesny, berei deur dit te rook, te braai of te bak – gewoonlik met 'n sous – en dan bedien.